**19 septembrie 2016**

**INFORMARE DE PRESĂ**

***Dezbatere publică “Controlul Integrat al Poluării cu Nutrienți”***

***Alexandria, 20 septembrie 2016***

Ministerul Mediului, Apelor și Pădurilor organizează marți, 20 septembrie 2016, la Alexandria, dezbatere publică cu tema **analiza cadrului normativ referitor la reducerea poluării cu nitrați, măsurile pentru prevenirea poluării și sursele de finanțare pentru investițiile care susțin aceste demersuri.**

Dezbaterea face parte din campania 2016 a Proiectului “Controlul Integrat al Poluării cu Nutrienți” și se va desfășura la Consiliul Județean Teleorman, str. Dunării nr. 178, Alexandria,între orele 10-17.

Evenimentul se adresează autorităților publice locale, autorităților cu responsabilităţi în domeniu, precum și specialiștilor, mediului academic și societății civile din județul Teleorman. La dezbatere vor participa și vor avea intervenții reprezentanți ai autorităților centrale, experți din domeniul protecţiei mediului, membri ai comunității academice, reprezentanți ai diferitelor instituții implicate în implementarea, monitorizarea şi controlul Directivei Nitraţi.

Sunt invitați să participe reprezentanții instituțiilor mass-media locale.

Dezbaterea dorește să realizeze un dialog deschis între autorităţile locale judeţene, beneficiari şi finanţatori, în vederea creşterii accesului beneficiarilor din județul Teleorman la sursele publice de finanţare a investițiilor din cadrul Directivei Nitraţi.

Proiectul “Controlul Integrat al Poluării cu Nutrienți” a finanțat în județul Teleorman două investiții care sunt finalizate în prezent - rețeaua de canalizare a apelor uzate menajere din comuna Gratia, în valoare de 4 milioane de lei, precum și platforma comunală de depozitare pentru gunoi de grajd de la Gratia, împreună cu echipamentul necesar - încărcător frontal, tractor cu 2 remorci, cisternă vidanjă, mașină de împrăștiat gunoi - și europubele, în valoare de 1,2 milioane de lei. Alte două investiții– platformele de depozitare pentru gunoi de grajd de la Islaz și Orbeasca au fost finalizate.

Pentru perioada 2016-2022, Proiectul “Controlul Integrat al Poluării cu Nutrienți” dispune de o sumă totală de 48 de milioane de euro pentru investiții la nivelul comunităților locale pentru reducerea poluării cu nutrienți, cât și pentru măsuri de consolidare a capacității instituțiilor cu rol în monitorizarea și raportarea calității apelor.

Pentru mai multe informații despre Proiectul “Controlul Integrat al Poluării cu Nutrienți”, vă rugăm să accesați:

[www.inpcp-campanie.ro](http://www.inpcp-campanie.ro/#_blank)

[www.blog.inpcp-campanie.ro](http://www.blog.inpcp-campanie.ro/#_blank)

<http://www.facebook.com/CampaniaImpotrivaPoluariiCuNutrienti>

<https://twitter.com/INPCP>

<https://www.youtube.com/channel/UCR5npJjBqO5HTA0G_Lj5Xxw>